Covid-19-statistieke: Nuwe gevalle daal drasties  Argieffoto (Foto: GautengProvince/Twitter) Die getal nuwe Covid-19-gevalle wat Sondag aangeteken is, het met sowat 33% afgeneem teenoor die gevalle wat Saterdag aangemeld is. Net 414 nuwe gevalle is Sondag aangemeld, teenoor die 619 gevalle Saterdag. Net 1,8% van mense wat Sondag vir Covid-19 getoets het, het positief getoets, ŉ verdere daling van 0,5% sedert Saterdag. Volgens die departement van gesondheid se statistieke is 18 mense Sondag vir Covid-19 in die hospitaal opgeneem. Altesaam 25 mense is aan die virus dood. Amper 22 800 mense in Suid-Afrika het tans Covid-19 onder lede, waarvan 4 900 (21%) van dié mense in ŉ hospitaal vir Covid-19 behandel word. Die meeste nuwe gevalle is weer in die Wes-Kaap aangeteken, hoewel net 93 nuwe gevalle Sondag hier aangemeld is. In Gauteng is 87 nuwe gevalle aangeteken en in KwaZulu-Natal 67. Limpopo het net sewe nuwe gevalle van Covid-19 aangeteken. Mpumalanga het egter tans die minste aktiewe gevalle (342). Die provinsie met die meeste aktiewe gevalle is steeds KwaZulu-Natal (8 366), gevolg deur die Wes-Kaap (4 720) en dan die Noord-Kaap (2 173). Gauteng het 1 003 aktiewe gevalle. Dit is minder as dié van Limpopo (1 126). Altesaam 17 558 mense is Sondag teen Covid-19 ingeënt, heelwat minder as die 50 000 wat Saterdag ingeënt is.